Tale til åpninga av ÁRRAN 360° – 26.08.22 - Hans Ole Eira

Kjære alle sammen,

Tusen takk for invitasjonen til denne helt spesielle og historiske filmkunstneriske hendelsen på San Servolo i forbindelse med Veneziabiennalens utvidede program.

Det har sannelig vært et spesielt år for samisk kunst. Det var en stor begivenhet da Hennes Majestet Dronning Sonja 21. april i år åpnet den nordiske paviljongen som kun presenterer samiske kunstnere. Det var første gang samiske kunstnere ble presentert i en nasjonal paviljong på Veneziabiennalen. Samtidig var det første gang samene ble anerkjent som en nasjon i en egen paviljong.

De samiske kunstnerne Pauliina Feodoroff, Máret Ánne Sara og Anders Sunna, fra finsk, norsk og svensk side av Sápmi forvandlet den nordiske paviljongen til den samiske paviljongen på denne biennalen.

Nå er det samiske filmkunstnerne som skal presentere sin kunst. Og det skal gjøres på en spektakulær måte, eller som prosjektlederne i International Sámi Film Institute (ISFI) beskriver det: «ÁRRAN 360° is at the cutting edge of Sámi film and digital media arts. This first-of-its-kind art project will feature six original 360-degree screen-based works created by six leading Sámi artists from across Sápmi, the Sámi homeland.”

ÁRRAN 360° er altså nybrottsarbeid. Det er en helt ny og annerledes måte å formidle samiske historier, myter og levemåter på. International Sámi Film Institute (ISFI) har gjennom dette prosjektet jobbet godt med å rekruttere og motivere samiske filmkunstnere, noe Sametinget ønsker å støtte. I tillegg opplever vi at dette er veien å gå, ved å vise samisk liv og levemåte via internasjonale arenaer på en innovativ måte, og dermed få større oppmerksomhet rundt livet i nordområdene.

For vi tror verden har noe å lære av livet i nordområdene, og om hvordan vi forvalter både natur, kultur og historier som går fra generasjon til generasjon. Samtidig er det viktig å vise hvor sårbar vår kultur er og hvordan livet i nordområdene også påvirkes av verden for øvrig.

ÁRRAN 360° antyder sirkelens runde form, noe som kanskje er betegnende på denne øya som har form som det tradisjonelle rektangulære filmlerretet. I tillegg til at sirkelen kan symbolisere árran – bålformen og lávvuen – samenes tradisjonelle telt, kan man også se på sirkelen som et symbol på selve livssyklusen og naturens mange sykluser som vi kjenner så godt til og lever så nært på i nordområdene.

Med dette vil jeg ønske lykke til med ÁRRAN 360° og til filmregissørene Ann Holmgren Aurebekk, Ovias, Elle Márjá Eira, Hans Pieski, Liselotte Wajstedt, Marja Helander og Silja Somby.

Takk!